“ครม.” เคาะลดราคาตั๋วโดยสาร-เว้นค่าผ่านทาง พร้อมให้ส่วนลด “Easy Pass” 5% ยาวถึง 31 ม.ค.63
“ครม.” ไฟเขียว เคาะลดราคาตั๋วโดยสาร-เว้นค่าผ่านทาง พร้อมให้ส่วนลด “Easy Pass” 5% ยาวถึง 31 ม.ค.63 เป็นของขวัญปีใหม่ประชาชน
“ครม.” ไฟเขียว เคาะลดราคาตั๋วโดยสาร-เว้นค่าผ่านทาง พร้อมให้ส่วนลด “Easy Pass” 5% ยาวถึง 31 ม.ค.63 เป็นของขวัญปีใหม่ประชาชน
24 ธ.ค. 2562

ผู้สื่อข่าวรายงานว่า วันนี้ (24 ธ.ค.62) ที่ประชุมคณะรัฐมนตรี (ครม.) มีมติอนุมัติของขวัญปีใหม่ของกระทรวงคมนาคม  ครอบคลุมทั้งมาตรการลดค่าครองชีพของประชาชน การยกเว้นค่าผ่านทางพิเศษ และขยายเวลาให้บริการ ตลอดจนอำนวยความสะดวก เพื่อความปลอดภัย ทั้งทางบก ทางอากาศ ทางราง และทางน้ำ ประกอบด้วย
การคมนาคมทางถนน ได้รับการยกเว้นค่าผ่านทาง 4 เส้นทาง ได้แก่ ยกเว้นค่าธรรมเนียมผ่านทางบนทางหลวงพิเศษหมายเลข 7 และ 9 สายถนนวงแหวนรอบนอกกรุงเทพมหานคร (ถนนกาญจนาภิเษก) ตอนบางปะอิน-บางพลี และตอนพระประแดง-บางแค ช่วงพระประแดง-ต่างระดับบางขุนเทียน  และยกเว้นค่าผ่านทางพิเศษในทางพิเศษบูรพาวิถีและทางพิเศษกาญจนาภิเษก (บางพลี-สุขสวัสดิ์) ตั้งแต่วันที่ 27 ธ.ค.62 เวลา 00.01 น. ถึงวันที่ 3 ม.ค.63 เวลา 24.00 น.  พร้อมให้ส่วนลดค่าผ่านทางพิเศษสำหรับระบบเก็บค่าผ่านทางพิเศษอัตโนมัติ 5% ต่อเที่ยว ทุกด่านเก็บค่าผ่านทาง ตลอด 24 ชั่วโมง โดยเริ่มดำเนินการต่อจากการยกเว้นค่าผ่านทางพิเศษฯ หลังเทศกาลปีใหม่ไปแล้ว ต่อไปอีกเป็นระยะเวลา 1 เดือน
นอกจากนี้ ยังมีการอำนวยความสะดวกในการชำระค่าผ่านทางโดยจำหน่ายคูปองในราคาถูกแทนการชำระด้วยเงินสดสำหรับผู้ใช้ทางยกระดับดอนเมือง (ดอนเมืองโทลล์เวย์) ในอัตรา 5%  เริ่มดำเนินการตั้งแต่วันที่ 22 ธ.ค.62 เป็นต้นไป ต่อเนื่องไปอีก 6 เดือน  , การจ่ายเครดิตเงินคืนจากการเดินทางด้วยบัตรโดยสารอิเล็กทรอนิกส์ ชำระค่าโดยสารรถประจำทางสาธารณะ (รถเมล์) โดยได้รับเครดิตเงินคืน 1 สิทธิ์ เท่ากับ 2 บาท สูงสุด 15 สิทธิ์/บัตร/เดือน (30 บาท/บัตร/เดือน) ตั้งแต่วันที่ 1 ธ.ค.62 ถึงวันที่ 31 ม.ค.63
สำหรับการเดินทางทางอากาศ ระหว่างวันที่ 27 ธ.ค.62 ถึงวันที่ 3 ม.ค.63 จะมีการยกเว้นค่าบริการจอดรถยนต์ในลานจอดรถยนต์ระยะยาว โซน C ณ ท่าอากาศยานสุวรรณภูมิ และ ให้บริการที่จอดรถโดยไม่คิดค่าบริการในบริเวณที่กำหนด จำนวน 3 จุด รวม 450 คัน ณ ท่าอากาศยานดอนเมือง , ขณะที่ บริษัท การบินไทย จำกัด(มหาชน) มีการจำหน่ายบัตรโดยสารราคาพิเศษ “Weekday Vacation” สำหรับการเดินทางวันจันทร์-พฤหัสบดี เส้นทางระหว่างกรุงเทพฯ และเชียงใหม่ กระบี่ ภูเก็ต  และสายการบินไทยสมายล์ เส้นทางระหว่างกรุงเทพฯ และเชียงราย เชียงใหม่ อุบลราชธานี อุดรธานี ขอนแก่น สุราษฎร์ธานี กระบี่ ภูเก็ต หาดใหญ่ นราธิวาส  นอกจากนั้น สายการบินไทยสมายล์ ยังมีการเพิ่มเที่ยวบินเพื่อรองรับปริมาณความต้องการเดินทางของประชาชนด้วย
การคมนาคมทางราง ได้มีมาตรการปรับลดอัตราค่าโดยสารรถไฟฟ้ามหานคร สายฉลองรัชธรรม (สายสีม่วง) โดยกำหนดค่าโดยสารตามระยะทางค่าโดยสารสูงสุด 20 บาท (14-20บาท) จากอัตราค่าโดยสารปกติ (14-42 บาท) พร้อมขยายเวลาเปิดให้บริการรถไฟฟ้า ได้แก่ รถไฟฟ้า Airport Rail Link ตั้งแต่วันที่ 31 ธ.ค.62 เวลา 05.30 น. ถึงวันที่ 1 ม.ค.63 เวลา 02.00 น. , รถไฟฟ้า MRT สายเฉลิมรัชมงคล (สายสีน้ำเงิน) และสายสีม่วง ตั้งแต่วันที่ 31 ธ.ค.62 เวลา 06.00 น. ถึงวันที่ 1 ม.ค.63 เวลา 02.00 น. รวมไปถึงขยายเวลาให้บริการอาคารและลานจอดรถของ MRT ทั้ง 2 สาย โดยเปิดให้บริการตั้งแต่วันที่ 31 ธ.ค.62 เวลา 05.00 น. ถึงวันที่ 1 ม.ค.63 เวลา 03.00 น.
ส่วนการคมนาคมทางน้ำ ผู้สูงอายุที่ใช้บริการเรือในเขตกรุงเทพมหานคร จะได้ลดหย่อนค่าโดยสารเฉลี่ย 50% ใน”โครงการสูงวัยได้สิทธิ” ตั้งแต่วันที่ 5 ธ.ค.62 เป็นต้นไป รวมทั้งจัดกิจกรรมล่องเรือสวดมนต์ข้ามปีภายใต้กิจกรรม “เจ้าท่าพาล่องสายชล สวดมนต์ภาวนาข้ามปี” ในวันที่ 31 ธ.ค.62
ทั้งนี้ ในส่วนของการส่งเสริมความปลอดภัยและอำนวยความสะดวกของประชาชน กระทรวงคมนาคมยังได้จัดตั้งจุดตรวจร่วมกับสำนักงานคณะกรรมอาชีวศึกษา จำนวน 259 จุด ทั่วประเทศ เพื่อให้บริการในด้านต่างๆฟรี เช่น ช่วยเหลือกรณีฉุกเฉิน บริการรถยก/รถลาก บริการตรวจเช็คสภาพรถยนต์และรถจักรยานยนต์ฟรี 20 รายการ ณ ศูนย์บริการที่มีป้ายเข้าร่วมกิจกรรมของกรมขนส่งทางบก  และศูนย์ซ่อมบำรุงและตรวจสภาพรถของ บริษัท ขนส่ง จำกัด ได้จัดทำแอพพลิเคชั่น “นำทาง (NUMTANG)” เพื่อให้บริการข้อมูลด้านการอำนวยความสะดวกในการเดินทางของประชาชนในเขตกรุงเทพมหานครและปริมณฑลด้วยระบบขนส่งสาธารณะทั้งทางถนน ทางราง และทางน้ำ